* Mali znanstvenik – poskusi Mešanje tekočin

1. **Poskus: Mešanje vode in sirupa (sok za redčenje)**

Potrebujemo: kozarce z vodo, žličke in sirup

* V vodo vlijemo žlico sirupa. Sirup obleži na dnu. Sirup v vodi vedno potone, ne glede na to, ali vlijemo v vodo malo ali veliko sirupa.

Mešanico lahko tudi okušamo. Malinovec je sladek, ker sirup vsebuje sladkor.

Če v mešanico vlijemo več sirupa, se spremeni barva mešanice. Več sirupa dodamo, intenzivnejša je barva in slajša je mešanica.

Ob raziskovanju se z otrokom pogovarjate:

* Kaj se zgodi, če vodi previdno dodamo žličko sirupa?
* Ali sirup plava ali potone?
* Kje se nahaja sirup, če ga po žlici vlivamo v vodo?
* Kakšen okus ima sirup? Kakšen okus ima voda?
* Kakšen okus ima malinovec?
* Zaradi česa je malinovec sladek?
* Kaj lahko naredimo, da bo malinovec še slajši?

1. **Poskus: Mešanje vode in olja**

Potrebujemo: kozarce z vodo, žličke in olje

* Vodi v lončku dodamo žlico olja. Olje plava na vodi, in sicer ne glede nato, ali vlijemo v vodo malo ali veliko olja. Olje in voda se ne mešata med seboj, tudi če jih pomešamo.

Ob raziskovanju se z otrokom pogovarjate:

* Kaj se zgodi, če vodi dodamo žlico olja?
* Ali olje plava ali potone?
* Kje se nahaja olje?
* Kaj se zgodi, če olje in vodo pomešamo?

1. **Poskus: Mešanje vode in detergenta**

Potrebujemo: kozarec z vodo, žličko in detergent

* V kozarec z vodo po žlici dodamo detergent. Detergent v vodi potone na dno kozarca, in sicer ne glede na to, ali vlijemo v vodo veliko ali malo detergenta. Ko vodo in detergent pomešamo, se mešata v vseh razmerjih. Mešanica detergenta in vode je podobna mešanici vode in sirupa.

Ob raziskovanju se z otrokom pogovarjate:

* Kaj se zgodi, če mešamo vodo in detergent?
* Detergent plava ali potone?
* Kateri dve mešanici sta si med seboj podobni glede na mešanje?
* Kakšna je razlika med mešanico vode in detergenta ter mešanico vode in olja?

1. **Poskus: Mešanje detergenta s sirupom**

Kozarcu v katerem je detergent, dodamo sirup. Ta potone na dno kozarca, in sicer ne glede na to, koliko ga vlijemo v detergent. Če sirup in detergent premešamo, se med seboj mešata.

1. **Poskus: Mešanje detergenta z oljem**

V kozarec z detergentom dodamo olje. Olje vedno plava na površini detergenta, ne glede na to, koliko ga vlijemo na detergent. Če mešanico premešamo, nastane emulzija.

1. **Poskus: Stolp iz tekočin**

V kozarec počasi vlivamo tekočine drugo za drugo. Ne premešamo. Največjo gostoto ima sirup in potone na dno kozarca. Od spodaj navzgor si nato sledijo detergent, voda in olje.

Kozarec, v katerem so razporejene tekočine, premešamo. Opazujemo, kaj se dogaja. Mešanica vode in sirupa potone na dno kozarca, emulzija olja in detergenta pa plava nad raztopino.

Ob raziskovanju se z otrokom pogovarjate:

* Kaj se zgodi, če premešamo vse tekočine med seboj?
* Kateri dve tekočini se med seboj mešata?
* Kje v kozarcu se nahaja sirup?
* Kje v kozarcu se nahaja olje?

Vir: Hvala, B. in Krnel, D. (2005). Zakaj? Zakaj? Zakaj? Raziskovalne igre s snovmi v vrtcu. Ljubljana: Modrijan založba d. o. o.